বিষয়টি সহজ। উধো নিজের বোঝা বুধোর ঘাড়ে চড়িয়ে দিয়েছিল। সেই বোঝা নিয়ে বুধোর তো কেলেঙ্কারি অবস্থা ! বোঝার নীচে চাপা পড়ে গিয়েছে। কিন্তু তবু সে বোঝা ছাড়তে চায় না। একবার যখন বুধোর বোঝা পাওয়া গিয়েছে তখন আর ফেরত দেবে কেন ! ব্যাপারটা নিয়ে নাকি প্রায় প্রতিদিনই দু’জনের মধ্যে মারপিট লেগে থাকে। সুকুমার রায়ের ‘হ য ব র ল’ নিয়ে বিস্তর গবেষণা হয়েছে। কিন্তু সেই ‘আজগুবি’ শ্লেষ যে ক্রমে ক্রমে এত প্রাসঙ্গিক হয়ে উঠবে, কে ভেবেছিল সে কথা ! উধোর পিণ্ডি বুধোর ঘাড়ে চাপিয়ে শোর মাচিয়ে দিয়েছে রাজ্যের শাসকদল। নরেন্দ্র মোদীর ঘাড়ে বসিয়ে দিয়েছে প্রকাশ কারাটের মাথা। গেরুয়া দলের বোঝা চাপিয়ে দিতে চেষ্টা করেছে লাল দলের ঘাড়ে। চেষ্টাটি মন্দ নয়। ধরা পড়েই হয়েছে বিপদ। ভুল স্বীকারে বাধ্য হয়েছে দল।
কম্পিউটারে যে প্রযুক্তির সাহায্যে কারচুপিটি করা হয়েছিল, প্রযুক্তিবিদ্যার ভাষায় তাকে ‘সুপারইম্পোজ’ বলে। শব্দটির আভিধানিক অর্থ হল, একটি বিষয়ের উপর আরেকটি বিষয় চাপিয়ে দেওয়া। যার ফলে মূল বিষয়টির চরিত্রের বদল ঘটে। নরেন্দ্র মোদীর মুখে প্রকাশ কারাটের ছবি বসিয়ে তৃণমূল ঠিক সেই কাজটিই করেছে। ছবিটির চরিত্র বদলে দিয়েছে মূল ছবিটি অপরিবর্তিত রেখেই। বস্তুত কেবল একটি ছবির ক্ষেত্রেই নয়, সার্বিকভাবে রাজ্য-রাজনীতিতে ‘সুপারইম্পোজিশনে’র খেলা চলছে। সে জন্যই চার পর্বের নির্বাচনে ভূতুড়ে ভোটারের হদিস মিলেছে। এই ভূতেরা আসলে শাসকদলের লোক। অন্যের ভোট দিয়ে দিতে তারা সিদ্ধহস্ত। অর্থাৎ, স্বাধীন নাগরিকের চরিত্রে নিজেকে ‘ইম্পোজ’ করে গণতন্ত্রের উৎসব মুখরিত হচ্ছে। নির্বাচনের পর গণতন্ত্র আন্দাজ করছে— উধোর ভোট বুধো দিয়ে দিয়েছে। সততা থেকে স্বচ্ছতা— সর্বত্র একই খেলা চলছে। যে ছবি মূলগতভাবে কলুষিত, বাস্তবে তা প্রচার করা হচ্ছে সৎ এবং স্বচ্ছ বলে। দিকে দিকে পোস্টার দিয়ে শাসক জানাচ্ছে, তাদের স্বচ্ছ ভাবমূর্তির কথা। উন্নয়নের কথা। এবং সে সব বলতে গিয়ে সারদা-কাণ্ড, নারদ-কাণ্ডকে ‘অপপ্রচার’, ‘জাল’ বলতে হচ্ছে। অভিযোগ উঠছে, সত্যকে চাপা দিতে বাস্তব চিত্রটিকে ‘সুপারইম্পোজ’ করা হচ্ছে। মাঠে-ঘাটে-বক্তৃতায় সেই কাজটিই নিপুণ দক্ষতায় ঘটিয়ে চলেছেন শাসকদলের নেতৃবৃন্দ। এর জন্য তাঁদের প্রত্যেকের ‘শিল্পী’ শিরোপা পাওয়া উচিত। 
রাজনৈতিক ‘ইমেজে’র এই কারচুপি অবশ্য তৃণমূল প্রথম করছে না। নির্বাচনে ভূতুড়ে ভোটার নিয়োগ করাও তৃণমূলের মস্তিষ্কপ্রসূত নয়। অতীত জমানা এই সবেরই পথ দেখিয়ে গিয়েছে। তফাত শুধু একটিই। তখন উধোর বোঝা উধোর ঘাড়েই ছিল। নিজের বোঝা নিয়ে সে যা খুশি করে বেড়িয়েছে। ‘পরিবর্তনে’র পর লাল উধোর বোঝা হাতে পেয়েছে সবুজ বুধো। বোঝার ভারে সে চলতে পারছে না। কিন্তু বোঝাটি ছাড়তেও চাইছে না। ক্ষমতার বোঝা ছাড়া কঠিন। তাই প্রতিদিনই লড়াই লেগে আছে। উধোকে জব্দ করতে উধোর বোঝা থেকেই নানারকম জাদুকায়দা বার করছে বুধো। ব্যবহার করছে উধোর বিরুদ্ধে। বুঝতে পারছে না, উধোর জিনিস নিয়ে উধোর উপরেই বাটপাড়ি করলে সব কিছু ধরা পড়ে যায়। ধরা পড়ে যাচ্ছে শাসকদল।